CELEX: 52020PC0331
Language: hu
Date: 2020-07-23
Title: Javaslat A TANÁCS VÉGREHAJTÁSI HATÁROZATA a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések alkalmazásának Románia számára történő engedélyezéséről szóló 2012/232/EU végrehajtási határozat módosításáról

EURÓPAI BIZOTTSÁG
            Brüsszel, 2020.7.23.
            COM(2020) 331 final
            2020/0149(NLE)
            Javaslat
            A TANÁCS VÉGREHAJTÁSI HATÁROZATA
            a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések alkalmazásának Románia számára történő engedélyezéséről szóló 2012/232/EU végrehajtási határozat módosításáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv
                  1
                (a továbbiakban: a héairányelv) 395. cikkének (1) bekezdése értelmében a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
            
            
               A Bizottságnál 2020. március 13-án iktatott levelében Románia a gépjárművekkel kapcsolatos kiadásokra kivetett, előzetesen felszámított héa levonásának jogát érintő korlátozás fenntartása érdekében a héairányelv 168. cikkétől való eltérés meghosszabbítását kérte. A héairányelv 395. cikke (2) bekezdésének megfelelően a Bizottság 2020. április 2-án kelt levelében tájékoztatta a többi tagállamot Románia kérelméről. A Bizottság 2020. április 3-án kelt levelében értesítette Romániát arról, hogy birtokában van a kérelem elbírálásához általa szükségesnek ítélt valamennyi információnak.
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv 168. cikke szerint az adóalany jogosult az általa fizetendő adó összegéből levonni az adóköteles tevékenységeinek folytatása céljából megvalósított beszerzésekre kivetett héa összegét. Ugyanezen irányelv 26. cikke (1) bekezdésének a) pontja értelmében a vállalkozás vagyonát képező termék magáncélra történő használata ellenérték fejében nyújtott szolgáltatásnak minősül, amennyiben a termék héája levonható volt. E rendszer lehetővé teszi az eredetileg levont héaösszeg behajtását a magáncélú használat tekintetében.
            
            
               A személygépkocsik esetében nehéz ezt a rendszert alkalmazni, különösen mivel nem könnyű különbséget tenni a magáncélú és az üzleti célú használat között. Amennyiben a használatról nyilvántartás készül, annak vezetése külön terhet ró a vállalkozásokra, a nyilvántartás ellenőrzése pedig a közigazgatási szervekre.
            
            
               Romániának a 2012/232/EU tanácsi végrehajtási határozat
                  2
                alapján jelenleg jogában áll, hogy 50 %-ra korlátozza a héalevonási jogot bizonyos közúti gépjárművek beszerzése, Közösségen belüli beszerzése, importja, bérlése és lízingje, valamint az ilyen járművekkel kapcsolatos kiadások esetében. A vonatkozó szabályozás egyes járműkategóriákat – így a kizárólag szükséghelyzeti, biztonsági szolgálatok, illetve futárszolgáltatás céljaira használt járműveket, az ügynökök által használt járműveket és a taxikat, az autósiskolákban oktatási célra használt, a bérbeadás vagy lízing céljára használt, illetve a kereskedelmi célból, árucikként használt járműveket – kifejezetten kizárta e korlátozás alkalmazási köréből. Ezzel egyidejűleg a vállalkozások mentesülnek a magáncélú használathoz kapcsolódó adó elszámolása alól. Az (EU) 2015/156 tanácsi végrehajtási határozat
                  3
                engedélyezte Románia számára, hogy 2017. december 31-ig továbbra is alkalmazza a különös intézkedést. A 2017. november 7-i (EU) 2017/2012 tanácsi végrehajtási határozat
                  4
                2020. december 31-ig meghosszabbította az említett határozat időbeli hatályát.
            
            
               Románia kérelmezte az eredeti adólevonás meghatározott százalékos mértékre korlátozására és ennek fejében a vállalkozásoknak a magáncélú használat adózási célból történő elszámolása alóli mentesítésére vonatkozó felhatalmazás meghosszabbítását. Románia arról tájékoztatta a Bizottságot, hogy az intézkedés meghosszabbításának okai nagyrészt megegyeznek az eredeti kérelemben leírt okokkal. A 2012/232/EU tanácsi határozat 4. cikke (2) bekezdésének megfelelően Románia benyújtott egy jelentést az általa alkalmazott levonási korlátozásra vonatkozóan. Románia állítása szerint az intézkedés elérte a célját, és amennyiben nem kerül sor az időbeli hatály meghosszabbítására, a szóban forgó területen észlelhető adócsalás mértéke valószínűleg visszaáll az intézkedés bevezetése előtti szintre. A benyújtott adatok szerint Romániában magas a kisvállalkozások aránya: 2017-ben az ipari, az építőipari és a szolgáltatási ágazatban működő vállalkozások összességének 99,7 %-a kis- vagy középvállalkozás volt, és a legfeljebb kilenc alkalmazottat foglalkoztató aktív vállalkozások az említett ágazatokban működő összes gazdasági és társadalmi szereplő 89,4 %-át tették ki. Románia érvelése szerint az ilyen vállalkozások tulajdonában lévő gépkocsikat gyakran használják mind üzleti tevékenységek bonyolítására, mind személyes célokra.
            
            
               A Románia által szolgáltatott információkból az is kiderül, hogy az 50 %-os korlátozás általában véve továbbra is jól tükrözi a helyzetet a gépjárművek romániai adóalanyok általi üzleti, illetve magáncélú használatát illetően.
            
            
               Az eltérés időbeli hatályát indokolt a 2023. december 31-ig tartó időszakra korlátozni annak megítélése céljából, hogy az 50 %-os korlátozás továbbra is összhangban van-e az üzleti és a magáncélú használat megoszlásával. Meghosszabbítás kérelmezése esetén a kérelemhez csatolni kell egy jelentést az alkalmazott százalékos mérték értékeléséről, és azt a kérelemmel együtt 2023. március 31-ig el kell juttatni a Bizottság részére.
            
            
               •Összhang a szabályozási terület jelenlegi rendelkezéseivel
            
            
               Az adólevonási joghoz kapcsolódó hasonló eltérésekre más tagállamok is engedélyt kaptak.
            
            
               A héairányelv 176. cikke értelmében a Tanácsnak meg kell állapítania, hogy milyen kiadások nem jogosítanak a héa levonására. Ennek megtörténtéig az irányelv felhatalmazza a tagállamokat az 1979. január 1-jén hatályban lévő korlátozások fenntartására. Emiatt számos felfüggesztési („standstill”) rendelkezés létezik, amely korlátozza a személygépkocsikkal kapcsolatos héalevonás jogát.
            
            
               
                  A korábbi olyan kezdeményezések ellenére, amelyek annak szabályozására irányultak, hogy mely kiadáskategóriák tartozzanak a héalevonási jogra vonatkozó korlátozások hatálya alá
                     5
                  , a szóban forgó eltérés mindaddig indokolt, amíg uniós szinten nem kerül sor az idevágó szabályok harmonizálására. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A héairányelv 395. cikke.
            
            
               •Szubszidiaritás (nem kizárólagos hatáskör esetén) 
            
         
         
            
               Tekintettel a héairányelvnek a javaslat alapját képező rendelkezésére, a javaslat az Unió kizárólagos hatáskörébe tartozik, ezért a szubszidiaritás elve nem alkalmazható.
            
            
               •Arányosság
            
            
               A határozat felhatalmazást ad egy tagállam számára annak saját kérelme alapján, kötelezettséget tehát nem keletkeztet.
            
            
               
                  Az eltérés korlátozott hatályára tekintettel a különös intézkedés arányban áll a kitűzött céllal, vagyis egyes adócsalások és -kikerülések megelőzésével. Figyelembe véve annak lehetőségét, hogy a vállalkozások a valós kötelezettségeiknél kevesebbet vallanak be, valamint azt, hogy mekkora terhet róna az adóhatóságokra a járműhasználat-elszámolás ellenőrzése, az 50 %-os korlátozás egyszerűsítené a héabeszedést az adott ágazatban.
               
            
            
               •A jogi aktus típusának megválasztása
            
            
               
                  Javasolt jogi aktus: tanácsi végrehajtási határozat.
               
               
                  A 2006/112/EK tanácsi irányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. A tanácsi végrehajtási határozat a legmegfelelőbb jogi aktus, mivel az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
            
               •Az érdekelt felekkel folytatott konzultációk
            
            
               
                  A javaslat a Románia által benyújtott kérelmen alapul és csak ezt a tagállamot érinti.
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség. 
               
            
            
               •Hatásvizsgálat
            
            
               
                  A javaslat célja a héacsalás felszámolása és az adókivetésre vonatkozó eljárás egyszerűsítése, tehát kedvező hatással lehet a vállalkozásokra és a közigazgatásra. Románia megfelelő intézkedésnek ítélte ezt a megoldást, amely hasonlít más múltbeli, illetve jelenlegi eltérésekhez.
               
            
            
               4.KÖLTSÉGVETÉSI VONZATOK
            
            
               
                  A javaslatnak nincs az uniós költségvetést érintő negatív vonzata.
               
            
            
               5.EGYÉB ELEMEK
            
            
               
                  A javaslat hatályvesztésre vonatkozó rendelkezést tartalmaz; a határozat 2023. december 31-én automatikusan hatályát veszti.
               
               
                  Amennyiben Románia az eltérést lehetővé tévő intézkedés időbeli hatályának újabb, 2023 utáni kiterjesztését venné fontolóra, legkésőbb 2023. március 31-ig meghosszabbítás iránti kérelmet és a százalékos korlátozás értékelését is tartalmazó jelentést kell benyújtania a Bizottság számára.
               
            
         
         
            
               2020/0149 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések alkalmazásának Románia számára történő engedélyezéséről szóló 2012/232/EU végrehajtási határozat módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre,
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  6
                és különösen annak 395. cikkére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 168. cikke úgy rendelkezik, hogy az adóalanyok jogosultak az adóköteles tevékenységükhöz felhasznált termékek és szolgáltatások után fizetett hozzáadottérték-adó (héa) levonására. Az említett irányelv 26. cikke (1) bekezdésének a) pontja értelmében a vállalkozás vagyonát képező terméknek az adóalany saját, illetve alkalmazottai szükségleteinek kielégítésére vagy általában vállalkozásidegen célokra történő felhasználását ellenérték fejében nyújtott szolgáltatásnak kell tekinteni.
            
            
               (2)Románia a 2012/232/EU tanácsi végrehajtási határozat
                  7
                útján felhatalmazást kapott arra, hogy 2014. december 31-ig 50 %-ra korlátozza a héalevonási jogot egyes, nem kizárólag üzleti célra használt közúti gépjárművek vásárlása, Közösségen belüli beszerzése, importja, bérlése és lízingje, valamint az ilyen járművekkel kapcsolatos kiadások esetében, az üzemanyagköltségeket is ideértve, valamint hogy az adóalanyokat mentesítse azon kötelezettség alól, hogy a 2006/112/EK irányelv 26. cikke (1) bekezdésének a) pontja szerint ellenérték fejében nyújtott szolgáltatásként számolják el az ilyen járművek vállalkozásidegen célokra történő használatát. Az (EU) 2015/156 tanácsi végrehajtási határozat
                  8
                felhatalmazta Romániát arra, hogy 2017. december 31-ig folytassa az eltérő intézkedések alkalmazását. Az (EU) 2017/2012 tanácsi végrehajtási határozattal
                  9
                Románia felhatalmazást kapott arra, hogy a közúti gépjárművekkel kapcsolatos, a teljes mértékű héalevonásból kizárt kiadásokat meghatározó uniós szabályok hatálybalépésének napjáig vagy 2020. december 31-ig – attól függően, hogy melyik időpont a korábbi – továbbra is alkalmazza az eltérő intézkedéseket.
            
            
               (3)Románia a Bizottságnál 2020. március 13-án iktatott levelében felhatalmazást kért a 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések alkalmazásának folytatására annak érdekében, hogy korlátozhassa a héalevonási jogot a nem kizárólag üzleti célra használt közúti gépjárművek bizonyos kategóriáival kapcsolatos kiadások esetében.
            
            
               (4)Azáltal, hogy Románia százalékos átalányértéket alkalmaz a nem kizárólag üzleti célra használt közúti gépjárművekkel kapcsolatos kiadások tekintetében levonható héa összegére, egyszerűbbé válik a héa beszedésének eljárása.
            
            
               (5)A 2006/112/EK irányelv 395. cikke (2) bekezdése második albekezdésének megfelelően a Bizottság 2020. április 2-án kelt levelében tájékoztatta a többi tagállamot Románia kérelméről. A Bizottság 2020. április 3-án kelt levelében értesítette Romániát arról, hogy birtokában van a kérelem elbírálásához általa szükségesnek ítélt valamennyi információnak.
            
            
               (6)A 2012/232/EU végrehajtási határozat 4. cikke (2) bekezdésének megfelelően Románia a meghosszabbítás iránti kérelemmel együtt benyújtotta a Bizottságnak az említett végrehajtási határozat alkalmazásáról szóló jelentést. A jelenleg rendelkezésre álló információk alapján Románia úgy nyilatkozott, hogy az 50 %-os korlát továbbra is indokolt és megfelelő.
            
            
               (7)Az eltérő intézkedések időbeli hatályát a szóban forgó intézkedések hatékonyságának és a százalékos korlátozás megfelelő voltának értékeléséhez szükséges időtartamra kell korlátozni. Ezért indokolt úgy rendelkezni, hogy Románia 2023. december 31-ig folytathassa az eltérő intézkedések alkalmazását.
            
            
               (8)Amennyiben Románia úgy ítéli meg, hogy a felhatalmazás időbeli hatályát 2023 utánra is ki kell terjeszteni, 2023. március 31-ig meghosszabbítás iránti kérelmet kell benyújtania a Bizottsághoz, és mellékelnie kell hozzá az alkalmazott százalékos korlátozás értékelését tartalmazó jelentést.
            
            
               (9)Az eltérő intézkedések csak elhanyagolható mértékben fogják befolyásolni Románia végső fogyasztói szinten beszedett adóbevételének teljes összegét, és nem lesznek kedvezőtlen hatással az Unió hozzáadottérték-adóból származó saját forrásaira.
            
            
               (10)A 2012/232/EU végrehajtási határozatot ennek megfelelően módosítani kell,
            
            
               ELFOGADTA EZT A HATÁROZATOT: 
            
         
         
            
               1. cikk
            
            
               A 2012/232/EU végrehajtási határozat 4. cikkének helyébe a következő szöveg lép:
            
            
               „4. cikk
            
            
               (1)E határozat a közúti gépjárművekkel kapcsolatos, a teljes mértékű héalevonásból kizárt kiadásokat meghatározó uniós szabályok hatálybalépésének napján, de legkésőbb 2023. december 31-én hatályát veszti.
            
            
               (2)Az e határozatban engedélyezett eltérő intézkedések időbeli hatályának meghosszabbítására vonatkozó kérelmet legkésőbb 2023. március 31-ig kell benyújtani a Bizottsághoz.
            
            
               A kérelemhez mellékelni kell egy jelentést, amely magában foglalja a héa levonására vonatkozó jog tekintetében az e határozatban foglaltak alapján alkalmazott százalékos korlátozás értékelését.” 
            
            
               2. cikk
            
            
               Ennek a határozatnak Románia a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        A Tanács 2012/232/EU végrehajtási határozata (2012. április 26.) a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések alkalmazásának Románia számára történő engedélyezéséről (HL L 117., 2012.5.1., 7. o.).
               
               
                  
                     (3)
                  
                        A Tanács (EU) 2015/156 végrehajtási határozata (2015. január 27.) a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések alkalmazásának Románia számára történő engedélyezéséről szóló 2012/232/EU végrehajtási határozat időbeli hatályának meghosszabbításáról (HL L 26., 2015.1.31., 27. o.).
               
               
                  
                     (4)
                  
                        A Tanács (EU) 2017/2012 végrehajtási határozata (2017. november 7.) a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések alkalmazásának Románia számára történő engedélyezéséről szóló 2012/232/EU végrehajtási határozat módosításáról (HL L 292., 2017.11.10., 57. o.).
               
               
                  
                     (5)
                  
                        COM(2004) 728 végleges – Javaslat: A Tanács irányelve a hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról (HL C 24., 2005.1.29., 10. o.); a Bizottság e javaslatát 2014. május 21-én visszavonta
                  
                  (HL C 153., 2014.5.21., 3. o.).
               
               
                  
                     (6)
                  
                        HL L 347., 2006.12.11., 1. o.
               
               
                  
                     (7)
                  
                        A Tanács 2012/232/EU végrehajtási határozata (2012. április 26.) a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések alkalmazásának Románia számára történő engedélyezéséről (HL L 117., 2012.5.1., 7. o.).
               
               
                  
                     (8)
                  
                        A Tanács (EU) 2015/156 végrehajtási határozata (2015. január 27.) a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések alkalmazásának Románia számára történő engedélyezéséről szóló 2012/232/EU végrehajtási határozat időbeli hatályának meghosszabbításáról (HL L 26., 2015.1.31., 27. o.).
               
               
                  
                     (9)
                  
                        A Tanács (EU) 2017/2012 végrehajtási határozata (2017. november 7.) a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések alkalmazásának Románia számára történő engedélyezéséről szóló 2012/232/EU végrehajtási határozat módosításáról (HL L 292., 2017.11.10., 57. o.).